Gribskolen vil i stedet for gudstjenester holde juleafslutninger, hvor eleverne spiller en langt mere aktiv rolle end tidligere.

Skolebestyrelsen på Gribskolen i Græsted står bag beslutningen for det pædagogiske udvalg på skolen om at droppe den årlige julegudstjeneste.

Det fremgår af en pressemeddelelse efter et skolebestyrelsesmøde torsdag.

Her deltog i alt 10 personer i mødet, der talte forældrerepræsentanter for skolen samt elevrådet, lærerne, pædagogerne og ledelsen. De har i samarbejde udformet en fælles udtalelse om sagen.

Ønsker at skabe nye traditioner

- Skolebestyrelsen har tillid til, at skolens ledelse og medarbejdere træffer de beslutninger, der skaber størst mulig værdi for eleverne. Derfor bakker bestyrelsen op omkring skolens beslutning og ønske om at skabe nye traditioner, som inddrager børn og unge og skaber fællesskaber på tværs af årgangene, lyder det i pressemeddelelsen.

- Vi ser stor værdi i stærke børnefællesskaber, der opstår og styrkes, når børn laver noget sammen. For os handler det om at skabe rum for det, der binder eleverne sammen, skriver skolebestyrelsen endvidere.

Dette vil Gribskolen forsøge at virkeliggøre ved at holde juleafslutninger på tværs af årgangene, hvor eleverne spiller en langt mere aktiv rolle end tidligere.

Skolen oplyser, at den fortsat vil arbejde sammen med den lokale kirke i Græsted omkring kultur og dannelse.

Stor debat over hele Danmark

Hidtil har indskolingen på Gribskolen i Græsted hvert år deltaget i en julegudstjeneste i Græsted Kirke, og det har vakt meget debat, at skolen har valgt at droppe julegudstjenesten i den lokale kirke.

Selv statsminister Lars Løkke Rasmussen (V), der er fra Græsted, har været på banen.

- Var ellers i gang med at skrive et indslag i min Some-julekalender fra barndommens folkeskole i Græsted, hvor jeg gik fra 1. til 9. klasse - og så ser jeg det her! Det er en ommer!, skrev han på Facebook.

Elevrådet bakker op

I en udtalelse erklærer skolens elevråd sig enigt med Gribskolens beslutning om at sløjfe den traditionelle julegudstjeneste.

- Vi bakker skolens og det pædagogiske udvalgs beslutning op om at afskaffe julegudstjenesten. Vi tror på, at skolen kan lave nye traditioner, hvor alle kan være med. Vi tror på, at skolen kan skabe tilsvarende rammer til at formidle viden om den kristne tro, som kirken kan, lyder det i pressemeddelelsen.

Skolebestyrelsen håber, at skolens elever, forældre, medarbejdere og ledelse nu kan få ro til denne proces.

Sagen om Gribskolens aflyste julegudstjeneste vil blive behandlet på det kommende byrådsmøde i Gribskov Kommune mandag den 18. december.